Polisiemoordenaars swaar gestraf | Maroela Media
Lt.genl. Godfrey Lebeya, die nasionale hoof van die Valke, het Maandag die swaar vonnisse verwelkom van drie mans wat twee polisiebeamptes ontvoer en geskiet het.
Maroela Media het vroeër berig dié twee polisiebeamptes, sers. Vusimuzi Moyana en sers. Ntombikayise Jojisa, is in 2015 na die Namibia- informele nedersetting in KwaZulu-Natal om 'n beskermingsbevel af te dwing toe hulle oorval is, hul vuurwapens en polisie-uniforms afgeneem en hulle agterin 'n vangwa gedruk is.
Hulle is ongeveer vyf kilometer daarvandaan in die Ngcungcwini-gebied afgelaai waar die beskuldigdes die beamptes geskiet het. Moyana is op die toneel dood en Jojisa is kritiek beseer. Sy is met 'n helikopter na 'n hospitaal geneem waar sy herstel het.
'n Volskaalse soektog na die verdagtes is van stapel gestuur en die moordenaars is kort daarna in hegtenis geneem.
Sabelo Mkhize (28), Lindokuhle Mchunu (20), en Siboniso Khubisa (22) is Vrydag in die Durban-hooggeregshof gevonnis waar hulle tereg gestaan het op aanklagte van ontvoering, roof met verswarende omstandighede, moord, poging tot moord en die onwettige besit van 'n vuurwapen en ammunisie.
Brig. Hangwani Mulauzdi, woordvoerder van die Valke, het gesê al drie beskuldigdes is lewenslange tronkstraf opgelê vir moord. Elkeen is ook 15 jaar tronkstraf opgelê vir roof, vyf jaar vir poging tot moord en vyf jaar vir ontvoering. Mchunu is 'n verdere 15 jaar tronkstraf opgelê vir die onwettige besit van sy oupa se vuurwapen.
Lebeya het die ondersoekspan geloof vir hul goeie werk wat tot die swaar vonnisse gelei het.
5 jaar vir poging tot moord en 15 jaar vir die besit van die vuurwapen??? Dit klop nie lekker nie…maar ons het tog soveel vertroue in die regstelsel